Clemens episcopus, servus servorum Dei, ad perpetuam rei memoriam. Senonensem Ecclesiam, Metropolim nobilem et insignem, cuius regimini jamdudum per certum tempus prefuimus, paterne dilectionis plenitudine prosequentes, desideramus ipsius honores et jura illibata servari, et contra illa infringere mollientes libenter oportune provisionis remedium adhibemus. Sane dilectorum filiorum decani et capituli eiusdem Ecclesie petitio, nuper nobis exhibita, continebat quod, licet de antiqua consuetudine notoria et prescripta, quicumque promoti ad episcopales dignitates ecclesiarum suffraganearum dicte Senonensis Ecclesie, ad ipsam Senonensem Ecclesiam eorum metropolitanam, antequam ecclesias proprias ad quas promoti sunt intrare valeant, accedere teneantur, et supra maius altare ipsius Ecclesie Senonensis, obedienciam profiteri et professionem alias facere, prout in libris dicte Senonensis Ecclesie vident et reperiunt esse scriptum; necnon unam capam sericeam ydoneam donare ipsi Ecclesie Senonensi, ad opus donantis eamdem, cum ad ipsam Ecclesiam postmodum accesserit conservandam, que postquam taliter donans sedem suam episcopalem qualitercumque dimiserit, debet ipsi Senonensi Ecclesie perpetuo remanere; tamen nonnulli ad huiusmodi ecclesias suffraganeas per apostolicam Sedem promoti, pretendentes se ad premissa, pro eo quod per dictam Sedem promoti sunt, non teneri, predicta contempta consuetudine, recusant indebite adimplere predicta, honori et juribus ipsius Senonensis Ecclesie detrahendo, ex quo quandoque litigii materia cum multis sumptuosis anfractibus generatur. Quare prefati decanus et capitulum nobis humiliter supplicarunt ut indempnitati et honori ipsius Ecclesie (F° 44, v°) Senonensis providere paterna solicitudine dignaremur. Nos itaque huiusmodi supplicationibus inclinati, auctoritate apostolica, tenore presentium declaramus provectos per Sedem ipsam et promovendos in posterum ad suffraganeas ecclesias supradictas, eo modo ad predicta omnia facienda teneri quo tenentur alii, qui ad ecclesias ipsas per dilectos filios earum Capitula eliguntur, et eorum electiones per Archiepiscopum Senonensem, qui est pro tempore, seu auctoritate ipsius, jure metropolitico, confirmantur. Nulli ergo hominum liceat hanc paginam nostre declarationis infringere vel ei ausu temerario contraire. Si quis autem hoc actemptare presumpserit, indignationem Omnipotentis Dei et beatorum Petri et Pauli Apostolorum eius, se noverit incursurum. Datum, apud Villam Novam, Avinionensis diocesis, XIII Kl. octobris, Pontificatus nostri anno secundo.